Soektog duur voort na vermiste lewensredderArgieffoto (Foto: NSRI) Stad Kaapstad werk saam met verskeie agentskappe om ŉ lewensredder te vind wat Saterdag in die see naby Muizenberg verdwyn het. Zahid Badroodien, burgemeesterskomiteelid van gemeenskapsdienste en gesondheid, het gesê die man het van ŉ reddingslee afgeval wat deur ŉ jetski gesleep is toe hulle ŉ sweefskiër wou bystaan wat naby St James-strand in die moeilikheid beland het. “Lewensredders van Muizenberg het net voor 15:00 reageer op die oproep oor die sweefskiër. Die senior lewensredder het die jetski bestuur en ŉ seisoenale lewensredders was op die reddingslee. Hy het tussen 50 m en 100 m van die kus af van die reddingslee afgeval en in die water verdwyn,” het Badroodien bygevoeg. Lewensredders het dadelik ŉ soektog van stapel gestuur saam met die Nasionale Seereddingsinstituut (NSRI), wetstoepassers, brandweer, rampbestuur en paramedici. Die soektog het voortgeduur tot dit te donker geword het om verder te soek. Muizenberg-strand is Sondag gesluit om alle dienste toe te laat om met hul soektog voort te gaan. Berading is ook vir die lewensredder se kollegas en vriende gereël. “Stad Kaapstad sal alles in sy vermoë doen om die man op te spoor en sy kollegas, familie en vriende in hierdie moeilike tyd by te staan.”